ORDONANŢĂ DE URGENŢĂ nr. 83 din 19 iunie 2000

privind organizarea şi funcţionarea cabinetelor de liberă practică pentru servicii publice conexe actului medical

|  |  |
| --- | --- |
| EMITENT  | **** GUVERNUL |

Publicat în  MONITORUL OFICIAL nr. 291 din 27 iunie 2000

Forma consolidată a ORDONANŢEI DE URGENŢĂ nr. 83 din 19 iunie 2000, publicate în MONITORUL OFICIAL nr. 291 din 27 iunie 2000, la data de 21 Aprilie 2023 este realizată prin includerea tuturor modificărilor şi completărilor aduse de: LEGEA nr. 598 din 31 octombrie 2001; ORDONANŢA DE URGENŢĂ nr. 25 din 20 aprilie 2023.

În temeiul prevederilor art. 114 alin. (4) din Constituţia României,

Guvernul României emite prezenta ordonanţa de urgenţă.

Capitolul I

Dispoziţii generale

Articolul 1

(1) Cabinetul de liberă practică pentru servicii publice conexe actului medical, denumit în continuare cabinet de practică, este unitatea cu sau fără personalitate juridică, furnizoare de servicii publice conexe actului medical, necesare în vederea realizării asistenţei medicale ambulatorii: preventivă, curativă şi de recuperare.

(2) Serviciile publice conexe actului medical sunt următoarele: tehnică dentară; biologie, biochimie şi chimie; fizică medicală; fizioterapie; psihologie; logopedie; sociologie; optică-optometrie; protezare-ortezare; protezare auditivă; audiologie; terapie vocală; nutriţie şi dietetică.

(3) Serviciile publice conexe actului medical prevăzute la alin. (2) sunt furnizate de persoane autorizate de Ministerul Sănătăţii, altele decât medicii sau asistenţii medicali. Condiţiile de autorizare a acestor persoane se stabilesc prin ordin al ministrului sănătăţii, care se publică în Monitorul Oficial al României, Partea I.

(4) Serviciile publice conexe actului medical sunt furnizate în strictă concordanţă cu prescripţia şi recomandările cu caracter medical ale medicului curant, cu nevoile medico-psihosociale ale beneficiarilor şi cu respectarea prevederilor Legii drepturilor pacientului nr. 46/2003, cu modificările şi completările ulterioare.

(5) Serviciile publice conexe actului medical pot fi exercitate în mod independent de către persoanele autorizate să profeseze: tehnică dentară, fizioterapie, psihologie, logopedie, sociologie, optică-optometrie, protezare-ortezare, protezare auditivă, audiologie, terapie vocală, nutriţie şi dietetică.

(6) Serviciile publice conexe actului medical de biologie, biochimie şi chimie pot fi exercitate exclusiv în laboratoarele medicale, organizate şi dotate potrivit prevederilor Ordonanţei Guvernului nr. 124/1998 privind organizarea şi funcţionarea cabinetelor medicale, republicată, cu modificările şi completările ulterioare, şi numai sub coordonarea unui medic de specialitate medicină de laborator sau, după caz, microbiologie medicală.

(7) Condiţiile de dotare minimă obligatorie ale cabinetelor de practică pentru serviciile prevăzute la alin. (5) se stabilesc prin ordin al ministrului sănătăţii, care se publică în Monitorul Oficial al României, Partea I.

(8) Persoanele autorizate de Ministerul Sănătăţii pot exercita în mod independent profesiile prevăzute la alin. (5), în cadrul cabinetului de practică, în una dintre următoarele forme:

a)cabinet de practică individual;

b)cabinete de practică grupate;

c)cabinete de practică asociate;

d)societate civilă de practică pentru servicii publice conexe actului medical;

e)cabinete de practică cu personalitate juridică înfiinţate potrivit prevederilor Legii societăţilor nr. 31/1990, republicată, cu modificările şi completările ulterioare;

f)asociaţiile şi fundaţiile înfiinţate potrivit prevederilor Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare.

La data de 21-04-2023 Articolul 1 din Capitolul I a fost modificat de Punctul 1, Articolul I din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023

Notă

Articolul II și III din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023 prevăd:Articolul IIÎn termen de 30 de zile de la data intrării în vigoare a prezentei ordonanţe de urgenţă se emit ordinele ministrului sănătăţii prevăzute la art. 1 alin. (3) şi (7) din Ordonanţa de urgenţă a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medical, aprobată cu modificări prin Legea nr. 598/2001, astfel cum a fost modificată şi completată prin prezenta ordonanţă de urgenţă.Articolul IIIÎn termen de 60 de zile de la data intrării în vigoare a prezentei ordonanţe de urgenţă, furnizorii de servicii publice conexe actului medical, prevăzuţi la art. 1 alin. (8) din Ordonanţa de urgenţă a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medical, publicată în Monitorul Oficial al României, Partea I, nr. 291 din 27 iunie 2000, aprobată cu modificări prin Legea nr. 598/2001, astfel cum a fost modificată şi completată prin prezenta ordonanţă de urgenţă, se vor organiza potrivit prevederilor prezentei ordonanţe de urgenţă.

Articolul 2

Persoana autorizată să îşi exercite profesia în mod independent poate să opteze sau să îşi schimbe opţiunea pentru una dintre formele de exercitare a profesiei prevăzute la art. 1 alin. (8), având obligaţia să înştiinţeze în scris, în termen de 30 de zile de la schimbarea formei de exercitare a profesiei, direcţia de sănătate publică judeţeană, respectiv a municipiului Bucureşti şi, după caz, structurile de specialitate din subordinea ministerelor şi instituţiilor cu reţea sanitară proprie.

La data de 21-04-2023 Articolul 2 din Capitolul I a fost modificat de Punctul 2, Articolul I din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023

Capitolul II

Înfiinţarea, organizarea, funcţionarea, înregistrarea şi alte dispoziţii referitoare la cabinetul de practică

Articolul 3

(1) Cabinetul de practică individual este forma de exercitare a profesiei, în cadrul căruia îşi desfăşoară activitatea titularul cabinetului de practică.

La data de 21-04-2023 Alineatul (1) din Articolul 3 , Capitolul II a fost modificat de Punctul 3, Articolul I din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023

(2)Cabinetele de practică grupate se constituie pe baza unei convenţii încheiate în scris între titularii a doua sau mai multe cabinete de practica individuală, în scopul creării de facilităţi economice comune, cum ar fi folosirea în comun a patrimoniului şi/sau a salariaţilor ori colaboratorilor.

(3)Cabinetele de practică grupate îşi păstrează individualitatea în relaţiile cu terţii.

(4)Condiţiile grupării, durata şi modalităţile de încetare a acesteia se stabilesc prin convenţia menţionată la alin. (2).

Articolul 4

(1)Cabinetele de practica asociate se constituie din două sau mai multe cabinete de practică individuală, în scopul exercitării în comun a activităţii şi a asigurării accesului permanent al pacienţilor la servicii conexe actului medical.

(2)Titularii cabinetelor de practică asociate intră în relaţii cu terţii, în numele asocierii din care fac parte, cu păstrarea drepturilor şi a responsabilităţilor individuale prevăzute de lege.

(3)Condiţiile asocierii, durata şi modalităţile de încetare a acesteia se stabilesc de titularii cabinetelor de practică individuale care urmează să se asocieze, pe baza unei convenţii încheiate în scris.

Articolul 5

(1)Cabinetele grupate sau asociate pot fi reprezentate în raporturile cu terţii de unul dintre titularii acestor cabinete, pe baza şi în limitele mandatului încredinţat de ceilalţi titulari.

(2)Cabinetele de practică grupate sau asociate pot avea un patrimoniu comun, dacă s-a convenit în acest sens prin convenţia de grupare sau de asociere.

(3)Patrimoniul comun este destinat în exclusivitate realizării intereselor personale nepatrimoniale ale asociaţilor.

Articolul 6

(1)Societatea civilă de practica pentru servicii publice conexe actului medical se constituie prin contract de societate civilă, încheiat în forma scrisă între 2 sau mai mulţi titulari asociaţi, cu respectarea dispoziţiilor Codului civil referitoare la societatea civilă particulară.

(2)Societatea civilă de practica pentru servicii publice conexe actului medical este reprezentată în relaţiile cu terţii de organul de conducere al acesteia, prevăzut în statutul societăţii.

Articolul 6^1

(1) Cabinetele de liberă practică cu personalitate juridică prevăzute la art. 1 alin. (8) lit. e) trebuie să îndeplinească următoarele condiţii:

a)să aibă ca obiect de activitate furnizarea de servicii publice conexe actului medical;

b)administratorul societăţii sau reprezentantul legal al persoanei juridice ori cel puţin o treime din numărul membrilor consiliului de administraţie/membrilor fondatori să fie prestatori ai activităţii conexe actului medical;

c)să fie înregistrate în Registrul unic al cabinetelor medicale - Partea a 3-a pentru servicii publice conexe actului medical, la nivelul direcţiei de sănătate publică judeţene, respectiv a municipiului Bucureşti.

(2) Cabinetele de liberă practică cu personalitate juridică prevăzute la art. 1 alin. (8) lit. f) trebuie să îndeplinească următoarele condiţii:

a)să aibă ca scop şi obiectiv furnizarea de servicii conexe actului medical;

b)să deţină cel puţin un profesionist în domeniul serviciilor conexe actului medical care îşi desfăşoară activitatea conform prevederilor art. 1 alin. (3), în cadrul organizaţiei neguvernamentale;

c)să fie înregistrate în Registrul unic al cabinetelor medicale - Partea a 3-a pentru servicii publice conexe actului medical, la nivelul direcţiei de sănătate publică judeţene, respectiv a municipiului Bucureşti.

La data de 21-04-2023 Capitolul II a fost completat de Punctul 4, Articolul I din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023

Articolul 7

(1) În cadrul cabinetelor de practică prevăzute la art. 1 alin. (8) se pot angaja salariaţi în condiţiile prevăzute de Legea nr. 53/2003 - Codul muncii, republicată, cu modificările şi completările ulterioare, şi/sau se pot încheia contracte individuale de muncă sau contracte de prestări servicii cu persoane care furnizează serviciile publice conexe actului medical.

(2) Contractele individuale de muncă şi contractele de prestări servicii se încheie între salariaţi sau colaboratori şi titularii cabinetelor de practică ori, după caz, împuternicitul mandatat potrivit art. 5 alin. (1), reprezentantul organului de conducere al societăţii civile de practică pentru servicii publice conexe actului medical ori administratorul/împuternicitul mandatat/preşedintele în cazul cabinetului de liberă practică cu personalitate juridică.

La data de 21-04-2023 Articolul 7 din Capitolul II a fost modificat de Punctul 5, Articolul I din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023

Articolul 8

Nivelul salariului sau al remuneraţiei personalului angajat în calitate de salariat ori de colaborator se negociază cu titularul cabinetului de practica individual sau, după caz, cu persoanele prevăzute la art. 7 alin. (2), conform legii.

La data de 08-11-2001 Art. 8 a fost modificat de pct. 3 al art. I din LEGEA nr. 598 din 31 octombrie 2001 publicată în MONITORUL OFICIAL nr. 711 din 8 noiembrie 2001.

Articolul 9

(1)Titularii cabinetelor de practică, precum şi personalul angajat care îşi desfăşoară activitatea în cadrul acestor cabinete răspund individual, potrivit legii, în cazul nerespectării prescripţiilor medicale, acurateţii procedurilor efectuate şi calităţii explorărilor de laborator, pentru eventualele prejudicii aduse pacienţilor.

(2)Controlul privind respectarea normelor legale privind furnizarea serviciilor publice conexe actului medical se exercită de către personalul din Ministerul Sănătăţii şi Familiei şi din ministerele cu reţea sanitară proprie sau din unităţile subordonate acestora, împuternicit în acest sens prin ordin al ministrului sănătăţii şi familiei sau, după caz, prin ordin al ministrului care are organizată reţea sanitară proprie, precum şi de alte organe abilitate, potrivit legii.

La data de 08-11-2001 Alin. (2) al art. 9 a fost modificat de art. II din LEGEA nr. 598 din 31 octombrie 2001 publicată în MONITORUL OFICIAL nr. 711 din 8 noiembrie 2001 prin înlocuirea sintagmei "Ministerul Sănătăţii" cu sintagma "Ministerul Sănătăţii şi Familiei" şi a sintagmei "ministrul Sănătăţii" cu sintagma "ministrul sănătăţii şi familiei".

Articolul 10

(1)Veniturile cabinetului de practică pot fi realizate din:

a)servicii prestate în baza contractului cu furnizorii de servicii de sănătate sau, după caz, cu casele de asigurări de sănătate;

b)servicii prestate cu plata directă din partea beneficiarilor;

c)donaţii şi sponsorizări;

d)activităţi contractate cu unităţile care coordonează activităţile de învăţământ şi cercetare din reţeaua Ministerului Sănătăţii şi Familiei sau a altor ministere cu reţea sanitară proprie;

La data de 08-11-2001 Lit. d) a alin. (1) al art. 10 a fost modificată de art. II din LEGEA nr. 598 din 31 octombrie 2001 publicată în MONITORUL OFICIAL nr. 711 din 8 noiembrie 2001 prin înlocuirea sintagmei "Ministerul Sănătăţii" cu sintagma "Ministerul Sănătăţii şi Familiei".

e)alte surse, în conformitate cu dispoziţiile legale, inclusiv cele provenind din valorificarea aparaturii proprii, uzate fizic sau moral, precum şi a celei excedentare din dotare.

(2)Veniturile realizate de titularii cabinetelor de practică se impozitează potrivit dispoziţiilor legale privind impunerea veniturilor realizate din activităţile independente.

Articolul 11

(1) Cabinetele de practică se înfiinţează la cererea persoanelor autorizate potrivit art. 1 alin. (5).

La data de 21-04-2023 Alineatul (1) din Articolul 11 , Capitolul II a fost modificat de Punctul 6, Articolul I din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023

(2)Actul de înfiinţare a cabinetului de practică este certificatul de înregistrare în Registrul unic al cabinetelor medicale - Partea a 3-a - pentru servicii publice conexe actului medical -, care se întocmeşte şi se păstrează de direcţiile de sănătate publică judeţene, respectiv a municipiului Bucureşti, şi, după caz, de direcţiile de sănătate publică din subordinea ministerelor cu reţea sanitară proprie. O copie de pe certificatul de înregistrare se înmânează titularului cabinetului de practică.

(3)Documentaţia necesară pentru înregistrarea cabinetului de practică se stabileşte prin ordin al ministrului sănătăţii şi familiei.

La data de 08-11-2001 Alin. (3) al art. 11 a fost modificat de art. II din LEGEA nr. 598 din 31 octombrie 2001 publicată în MONITORUL OFICIAL nr. 711 din 8 noiembrie 2001 prin înlocuirea sintagmei "ministrul Sănătăţii" cu sintagma "ministrul sănătăţii şi familiei".

(4)Denumirea cabinetului de practică va reflecta în mod obligatoriu specificul serviciilor furnizate în cadrul activităţii acestuia.

Articolul 12

(1)Cabinetele de practică se pot înfiinţa în cadrul spaţiilor în care se desfăşoară în prezent servicii publice conexe sau în alte spaţii puse la dispoziţie de autorităţile publice centrale sau locale ori în spaţii private, special amenajate şi autorizate legal cu aceasta destinaţie.

(2)Bunurile imobile aflate în proprietatea privată a statului sau a unităţilor administrativ-teritoriale, utilizate în prezent pentru servicii publice conexe actului medical, pot fi date în folosinţă gratuită, închiriate sau concesionate prin negociere directă, vândute fără licitaţie publică cabinetelor de practică sau, în cazul în care nu sunt solicitate de utilizatori, unităţilor medico-sanitare cu personalitate juridică.

(3)Bunurile imobile aflate în proprietatea publică a statului sau a unităţilor administrativ-teritoriale, utilizate în prezent pentru servicii publice conexe actului medical, pot fi trecute în domeniul privat al statului, respectiv al unităţilor administrativ-teritoriale, potrivit prevederilor art. 10 din Legea nr. 213/1998 privind proprietatea publică şi regimul juridic al acesteia.

(4)Bunurile mobile aflate în proprietatea privată a statului şi în dotarea actualelor cabinete de practică pot fi date în folosinţa gratuita, închiriate sau concesionate prin negociere directă, vândute fără licitaţie publică, la solicitarea acestora, cu aprobarea direcţiilor de sănătate publică judeţene, respectiv a municipiului Bucureşti, sau, după caz, a direcţiilor de sănătate publică din subordinea ministerelor cu reţea sanitară proprie.

(5)Abrogat.

La data de 21-04-2023 Alineatul (5) din Articolul 12 , Capitolul II a fost abrogat de Punctul 7, Articolul I din ORDONANŢA DE URGENŢĂ nr. 25 din 20 aprilie 2023, publicată în MONITORUL OFICIAL nr. 339 din 21 aprilie 2023

(6)Condiţiile de vânzare sau de concesionare se stabilesc prin hotărâre a Guvernului.

Articolul 13

Persoanele juridice care desfăşoară servicii publice conexe actului medical, înfiinţate în temeiul altor acte normative, au obligaţia să se înregistreze în Registrul unic al cabinetelor medicale, Partea a 3-a - pentru servicii publice conexe actului medical, conform metodologiei stabilite prin ordin al ministrului sănătăţii şi familiei.

La data de 08-11-2001 Art. 13 a fost modificat de pct. 4 al art. I din LEGEA nr. 598 din 31 octombrie 2001 publicată în MONITORUL OFICIAL nr. 711 din 8 noiembrie 2001.

**PRIM-MINISTRU**

**MUGUR CONSTANTIN ISĂRESCU**

**Contrasemnează:**

**──────────────**

**Ministru de stat,**

**ministrul sănătăţii,**

**Hajdu Gabor**

**Ministrul finanţelor,**

**Decebal Traian Remes**

**Preşedintele**

**Casei Naţionale de Asigurări de Sănătate,**

**Alexandru Ciocalteu**

────────